116.
Na osnovu člana 39 stav 3 Zakona o državnoj upravi ("Službeni list RCG", broj 38/03 i "Službeni list CG", br. 22/08 i 42/11) i člana 33 Poslovnika Vlade Crne Gore ("Službeni list CG", broj 3/12), Ministarstvo finansija, donijelo je
UPUTSTVO
O SAČINJAVANJU IZVJEŠTAJA O SPROVEDENOJ ANALIZI PROCJENE UTICAJA PROPISA
("Službeni list Crne Gore", br. 009/12 od 10.02.2012)
Predmet
Član 1
Ovim uputstvom propisuje se način popunjavanja i dostavljanja izvještaja o sprovedenoj analizi procjene uticaja propisa (u daljem tekstu: RIA), u postupku pripreme  zakona i drugih propisa (u daljem tekstu: propisi).
Faze analize procjene uticaja
Član 2
Analiza procjene uticaja propisa obuhvata: definisanje problema odnosno ciljeva koji se predloženim propisom žele riješiti, identifikovanje i analiziranje opcija za rješavanje tih problema, procjenu fiskalnog uticaja, konsultacije zainteresovanih strana, monitoring i evaluaciju i izvještavanje o sprovedenoj RIA-i.
Izvještaj o sprovedenoj analizi procjene uticaja propisa dostavlja se na Obrascu koji je sastavni dio ovog uputstva.
Definisanje problema
Član 3
U postupku pripreme propisa predlagač propisa određuje obim problema koji predloženim propisom trebaju da se riješe, uzroke, ciljnu grupu, da li je problem u nedostatku propisa i ukazuje na razloge zbog kojih problem nije mogao biti riješen postojećim regulatornim okvirom.
Definisanje ciljeva
Član 4
Prilikom definisanja ciljeva koji se predloženim propisom postižu, predlagač propisa jasno utvrđuje ciljeve, rezultate i regulatorne mjere koje su odgovarajuće za rješavanje  problema, posljedice i uzroke i ograničava broj ciljeva i jasno postavlja prioritete, na način da utvrđeni ciljevi  budu u skladu sa strategijama i  politikama Vlade Crne Gore (u daljem tekstu: Vlada).
Identifikovanje opcija za rješavanje problema
Član 5
Prilikom identifikovanja opcija za rješavanje problema, predlagač propisa određuje opcije  koje ispunjavaju utvrđene ciljeve (relevantne - izvodljive - preferirane opcije), razmatra regulatorne i neregulatorne opcije i obrazlaže preferiranu opciju.
Predlagač propisa razmatra i "status quo" opciju i uključuje i neregulatornu opciju, osim ako postoji obaveza donošenja predloženog propisa.
Analiziranje opcija
Član 6
Prilikom analiziranja opcija, predlagač propisa obrazlaže pozitivne i negativne odnosno direktne i indirektne uticaje rješenja iz predloga propisa, procjenjuje vjerovatne ekonomske, društvene i druge uticaje za svaku od opcija, uključujući i procjenu administrativnih opterećenja, specificira na koje se društvene grupe, ekonomske sektore ili posebna područja utiče i razmatra rizike implementacije i prepreke prilikom  postupanja u skladu sa opcijom.
Procjena fiskalnog uticaja
Član 7
Prilikom procjene fiskalnog uticaja, predlagač propisa utvrđuje finansijska sredstva neophodna za adekvatno sprovođenje predloženog propisa, kao i druge finansijske obaveze koje mogu nastati u procesu implementacije predloženog propisa.
Konsultacije zainteresovanih strana
Član 8
Tokom cijelog postupka RIA-e predlagač propisa sprovodi konsultacije sa zainteresovanim stranama, u cilju obezbjeđenja transparentnosti postupka pripreme propisa, prikupljanja podataka i kvalitetnije analize.
U izvještaju o sprovedenoj RIA-i predlagač propisa navodi na koji način i kada su vršene konsultacije, broj i strukturu učesnika u konsultacijama, broj i strukturu predloga, sugestija i komentara, odnosno rezultate konsultacija, kao i predloge i sugestije koji su prihvaćeni odnosno nijesu prihvaćeni, sa obrazloženjem razloga za njihovo neprihvatanje.
Monitoring i evaluacija
Član 9
Radi ocjene da li se utvrđeni ciljevi ispunjavaju i u kojoj mjeri, predlagač propisa utvrđuje način na koji će se sprovoditi monitoring i evaluacija, odnosno utvrđuje mjere koje je neophodno preduzeti u cilju efikasne primjene propisa i odgovornost za sprovođenje odabrane opcije i mjera.
Dostavljanje izvještaja
Član 10
Izvještaj o sprovedenoj RIA-i dostavlja se na mišljenje Ministarstvu finansija.
Izvještaj iz stava 1 ovog člana potpisuje starješina organa koji je predlagač propisa.
Mišljenje i izvještaj iz stava 1 ovog člana predlagač propisa dostavlja Vladi, sa predlogom propisa koji se dostavlja na razmatranje.
Stupanje na snagu
Član 11
Ovo uputstvo stupa na snagu narednog dana od dana objavljivanja u "Službenom listu Crne Gore".
Broj: 02-1179/1
Podgorica, 03. februara 2012. godine
Ministar
dr Milorad Katnić, s.r.
OBRAZAC